**กฎบัตรการตรวจสอบภายใน**

**เทศบาลตำบลพรรณานคร อำเภอพรรณานิคม จังหวัดสกลนคร**

**ว่าด้วยวัตถุประสงค์  อำนาจหน้าที่ และความรับผิดชอบ**

**ของหน่วยตรวจสอบภายใน**

**๑. บทนำ**

                                     กฎบัตรนี้จัดทำขึ้นโดยมีวัตถุประสงค์ เพื่อสื่อสารให้ผู้บริหารของหน่วยงาน รวมถึงหน่วยรับตรวจได้ทราบถึงภารกิจ ขอบเขตการปฏิบัติงาน หน้าที่ความรับผิดชอบ อำนาจการตรวจสอบ ตลอดจนแนวทางการดำเนินงานของหน่วยตรวจสอบภายใน เพื่อให้เป็นไปตามนัยแห่งระเบียบกระทรวงมหาดไทยว่าด้วยการตรวจสอบภายใน  ขององค์กรปกครองส่วนท้องถิ่น พ.ศ.๒๕๕๕  ระเบียบคณะกรรมการตรวจเงินแผ่นดิน  ว่าด้วยการปฏิบัติหน้าที่ของผู้ตรวจสอบภายใน พ.ศ.๒๕๕๖  ระเบียบทรวงการคลังว่าด้วยการตรวจสอบภายในของส่วนราชการ พ.ศ. ๒๕๕๑ และอยู่บนหลักการตามวิชาชีพตรวจสอบภายในสากลโดยสรุปสาระสำคัญดังต่อไปนี้

**๒. วัตถุประสงค์**

                                    ๑) เพื่อตรวจสอบความถูกต้องและเชื่อถือได้ของข้อมูลและตัวเลขต่าง ๆ ทางด้านการเงินการบัญชี ด้านอื่น ๆ ที่เกี่ยวข้อง และการปฏิบัติงานของเทศบาลให้เป็นไปตามกฎหมายระเบียบ ข้อบังคับ คำสั่ง มติคณะรัฐมนตรี และนโยบายที่กำหนด

                                    ๒) เพื่อให้คำปรึกษา แนะนำ รวมทั้งเสนอแนะแนวทางแก้ไขปรับปรุงการปฏิบัติงานให้มีประสิทธิภาพและประสิทธิผลยิ่งขึ้น ตลอดจนได้ทราบปัญหาและข้อบกพร่องในการปฏิบัติงานและสามารถตัดสินใจแก้ไขปัญหาต่าง ๆ ได้อย่างรวดเร็วและทันเหตุการณ์

                                    ๓) เพื่อสอบทานความเพียงพอ เหมาะสม และเสนอแนะการปรับปรุงแก้ไขระบบการควบคุมภายในของหน่วยรับตรวจ

                                    ๔) เพื่อติดตามและประเมินผลการดำเนินงานตามแผนงาน งานและโครงการให้เป็นไปตามนโยบายและเป้าหมายที่กำหนด

**๓.  ความทั่วไป**

                                    ๑) งานตรวจสอบภายในมีสายการบังคับบัญชาขึ้นตรงต่อปลัดเทศบาลและนายกเทศมนตรี โดยไม่พึงมอบอำนาจในการปกครอง บังคับบัญชา และการดูแลงานของงานตรวจสอบภายในให้ผู้อื่น

                                    ๒) การเสนอแผนการตรวจสอบประจำปี  ให้ผู้ตรวจสอบภายในเสนอต่อปลัดเทศบาลเพื่อพิจารณาความเหมาะสมและให้ความเห็นก่อนเสนอนายกเทศมนตรีเพื่อพิจารณาอนุมัติ

                                    ๓)ผู้ตรวจสอบภายในเป็นผู้เสนอรายงานผลการตรวจสอบต่อปลัดเทศบาลเพื่อพิจารณาความเหมาะสมและให้ความเห็นก่อนเสนอนายกเทศมนตรีเพื่อพิจารณาอนุมัติ

                                    ๔) ผู้ตรวจสอบภายในเป็นผู้เสนอ จัดทำ หรือแก้ไขปรับปรุงกฎบัตรของงานตรวจสอบภายใน

ต่อปลัดเทศบาลเพื่อพิจารณาให้ความเห็นและข้อเสนอแนะก่อนเสนอนายกเทศมนตรีเพื่อพิจารณาให้ความเห็นชอบและเผยแพร่หน่วยรับตรวจทราบ

                                   ๕) นายกเทศมนตรีจะพิจารณาสั่งการให้ผู้ตรวจสอบภายในปฏิบัติงานอื่นได้ ตามควรแก่กรณี ทั้งนี้ งานดังกล่าวต้องไม่ทำให้ผู้ตรวจสอบภายในขาดความเป็นอิสระและเที่ยงธรรมมีส่วนได้ส่วนเสียในกิจกรรมที่ตรวจสอบ

                                   ๖) ให้ผู้ตรวจสอบภายในดำรงไว้ซึ่งเป็นอิสระ ไม่มีส่วนได้ส่วนเสียในกิจกรรมที่ตรวจสอบปราศจากการแทรกแซงในการปฏิบัติงานและการเสนอความเห็นในการตรวจสอบของฝ่ายบริหารหรือบุคคลหนึ่งบุคคลใด ผู้ตรวจสอบภายในไม่ควรเป็นกรรมการในคณะกรรมการใด ๆ ของส่วนราชการหรือหน่วยงานในสังกัดอันมีผลกระทบต่อความเป็นอิสระในการปฏิบัติงานและการเสนอความเห็น

                                  ๗) ในกรณีมีความจำเป็นต้องอาศัยผู้เชี่ยวชาญที่มีความรู้ ความสามารถเฉพาะทางมาร่วมปฏิบัติงานตรวจสอบภายใน นายกเทศมนตรีอาจแต่งตั้งผู้ที่เหมาะสมจากหน่วยงานภายในส่วนราชการหรือจากส่วนราชการอื่นให้ปฏิบัติหน้าที่ตรวจสอบภายใน ในส่วนราชการนั้น หรือจากผู้เชี่ยวชาญจากภายนอกก็ได้

                                  ๘) งานตรวจสอบภายในไม่มีอำนาจหน้าที่ในการกำหนดนโยบาย วิธีการปฏิบัติงาน และระบบการควบคุมภายใน หรือการแก้ไขระบบการควบคุมภายใน ซึ่งหน้าที่ดังกล่าวอยู่ในความรับผิดชอบของผู้บริหารที่เกี่ยวข้อง โดยผู้ตรวจสอบภายในมีหน้าที่เป็นเพียงผู้ให้คำแนะนำปรึกษา

**๔.  อำนาจหน้าที่**

                                 ๑) ฝ่ายตรวจสอบภายในมีหน้าที่ในการตรวจสอบการปฏิบัติงานทุกหน่วยงานของเทศบาลตำบลพรรณานคร และมีอำนาจในการเข้าถึงข้อมูล เอกสาร ทรัพย์สิน จ้าหน้าที่ที่เกี่ยวข้องกับงานตรวจสอบตลอดจนให้คำปรึกษาแนะนำแก่หน่วยรับตรวจรวมถึงเข้าร่วมประชุมกับผู้บริหารในเรื่องเกี่ยวกับนโยบายและการดำเนินงานของหน่วยงาน เพื่อรับทราบข้อมูลที่จะเป็นประโยชน์ต่อการตรวจสอบภายใน

                                 ๒) ขอบเขตของการตรวจสอบภายในจะครอบคลุมทั้งการตรวจสอบด้านการเงิน การบัญชีและการตรวจสอบการดำเนินงาน รวมทั้งการสอบทานและประเมินผลการควบคุมภายใน

๓) เอกสารและข้อมูลสารสนเทศทางการเงินและการดำเนินงาน ซึ่งผู้ตรวจสอบภายในได้มาหรือรับรู้จากการตรวจสอบจะถูกรักษาไว้เป็นความลับและไม่เปิดเผยแก่บุคคลอื่นใด โดยไม่ได้รับอนุญาตจากผู้ที่มีอำนาจเกี่ยวข้อง เว้นแต่เป็นการเปิดเผยตามหน้าที่หรือตามกฎหมาย

**๕.  ความรับผิดชอบ**

                       งานตรวจสอบภายในต้องปฏิบัติงานให้บรรลุตามวัตถุประสงค์ โดยให้รายงานผลการตรวจสอบภายในและการให้ข้อมูลเชิงวิเคราะห์ ประเมินผล ข้อเสนอแนะ คำปรึกษาตามแนวทางที่มาตรฐานการตรวจสอบภายในกำหนดไว้ ดังนี้

                        ๑) ข้อมูลเกี่ยวกับความเพียงพอและประเมินผลของระบบการควบคุมภายใน ทั้งทางการเงินการบัญชี การปฏิบัติงาน

                        ๒) งานตรวจสอบภายในควรประสานงานกับหน่วยรับตรวจ เพื่อให้ผู้บริหารของหน่วยรับตรวจมีส่วนร่วมในการให้ข้อมูลและข้อเสนอแนะ ในอันที่จะทำให้ผลการตรวจสอบมีประโยชน์สามารถนำไปสู่การพัฒนาปรับปรุงแก้ไขการปฏิบัติงานให้มีประสิทธิภาพยิ่งขึ้น

                        ๓) งานตรวจสอบภายในต้องประสานงานกับสำนักงานการตรวจเงินแผ่นดิน เพื่อให้เกิดผลงาน

ร่วมที่เป็นประโยชน์สูงสุดต่อส่วนราชการ

                                 ๔) การจัดลำดับกิจกรรมที่จะตรวจสอบ ให้งานตรวจสอบภายในเสนอแผนตารางเวลาโดยมีการพิจารณาร่วมกับฝ่ายบริหาร

                        ๕) การพิจารณาลำดับกิจกรรมที่จะตรวจสอบและเวลาดำเนินการให้พิจารณาจากผลการประเมินความเสี่ยง และผลการประเมินระบบควบคุมภายในของงานรับตรวจ

**๖.  หน้าที่ของหน่วยรับตรวจ**

                             ๑) อำนวยความสะดวกและให้ความร่วมมือแก่ผู้ตรวจสอบภายใน  ในการเข้าถึงข้อมูลทรัพย์สินและบุคลากร

                             ๒) จัดทำบัญชี และเอกสารหลักฐานเกี่ยวกับการดำเนินงานในด้านต่าง ๆให้เรียบร้อย และพร้อมที่จะให้ผู้ตรวจสอบภายในตรวจสอบได้

                            ๓) จัดเตรียมเอกสารหรือหลักฐานอื่นในการปฏิบัติงานไว้ให้ครบถ้วนเป็นระบบ เพื่อประโยชน์ในการตรวจสอบ

                            ๔) ชี้แจงและตอบข้อซักถามต่าง ๆ พร้อมทั้งหาข้อมูลเพิ่มเติมให้ผู้ตรวจสอบภายใน

                             ๕) ปฏิบัติตามข้อทักท้วงและข้อเสนอแนะของผู้ตรวจสอบภายใน  ในเรื่องต่าง ๆ ที่ผู้บริหารสั่งให้

ปฏิบัติ และรายงานผลการดำเนินงานให้ทราบภายใน ๓๐ วันนับแต่วันที่ได้รับหนังสือ โดยผ่านผู้ตรวจสอบภายใน ปลัดเทศบาล และนายกเทศมนตรีตามลำดับ กรณีที่เจ้าหน้าที่ของหน่วยรับตรวจกระทำการโดยจงใจไม่ปฏิบัติ หรือละเลยต่อการปฏิบัติหน้าที่ตามวรรคแรก  ให้ผู้ตรวจสอบภายในรายงานผู้บริหารพิจารณาสั่งการตามควรแก่กรณี

                                                                       กฎบัตรนี้ให้ใช้บังคับตั้งแต่วันที่ ๑  เดือนตุลาคม พ.ศ. ๒๕๖๑  เป็นต้นไป

                                                                               สมยศ   ศรีสอาด

                                                                        (นายสมยศ   ศรีสอาด)

                                                                         นายกเทศมนตรีตำบลพรรณานคร